کراچۍ کې دتشددپه پيښو د سترې محکمې اورونه 
دصوبائي حکومت لخوا عدالت ته وړاندې کړي رپورټ کې وئيل شوي دي د24 جولا ئي څخه 24 اگست پورې کراچۍ کې 306 کسان وژل شوي
سترې محکمې دپاکسان تر ټولو ستر ښار کراچۍ کې داوسنيو تشدد څخه دډکو پيښو په مهال دعکس بندو شوؤ مناظرو ويډيو عدالت ته دوړاندې کولو امر کړى دى. دسترې محکمې پينځه کسيز بينچ کراچۍ کې په تشدد او بدامنۍ دسپريم کورټ دپخپله نوټس اورونه دگل په ورځ بيا پيل کړه. دبينچ مشر چيف جسټس افتخار محمدچوهدري حکومت ته امر وکړو چې عدالت دې په ښار کې په امن وامان دقابو راوستو لپاره دترسره شوؤ کارروائيو په مهال دنيول شوؤ کسانو او نورو تفصيلات څخه خبر کړل شي، هغه وويل عدالت کراچۍ کې دوژنو په اصلي وجوهاتو ځان پوهول غواړي. همدغه راز داورونې په مهال دمقدمې د يو فريق گوند عوامي نيشنل پارټۍ وکيل افتخار گيلاني سپريم کورټ څخه غوښتنه وکړه چې دسندهـ صوبې پخوانى داخله وزير ذوالفقارمرزا دې عدالت ته راوغوښتل شي او دکراچۍ دصورتحال په اړه دې دهغه دريځ معلوم کړل شي. افتخار گيلاني دا هم وئيلي دي چې په ښار کې ترسره کيدونکوهدفي وژنو کې دهندي عناصرو لاس لرنه هم نۀ شي رد کيدلى. هغه چيف جسټس ته وويل په هدفي وژنو کې ککړو ځينو کسانو ته په هندي کيمپونو کې تربيه ورکول کيږي او ورته واړۀ مشين گنونه او راکټ لانچرې ورکول کيږي. هغه وويل چې دهدفي وژنو په اړه دگډو پلټنو دډلې (جى ائي ټي ) رپورټ نۀ شي چيلنج کيدلى ، دغه رپورټ اوؤ ايجنسو جوړ کړى او باوري دى او رپورټ په ډاگه کوي چې کومه سياسي پارټي په تشدد کې ککړه ده. داى اين پي وکيل افتخار گيلاني دا هم وويل چې دکراچۍ تشدد په جرمونو کې دککړو ډلو دجگړې نتيجه نۀ ده ځکه چې په ښار کې بې گناه خلک مري نۀ چې په جرمونو کې دککړوډلو غړي. ذوالفقار مرزاتيره اوونۍ يو مطبوعاتي کانفرنس ته دوينا په مهال تور لگولىؤ چې کراچۍ کې ترسره کيدونکو دتشدد پيښو کې دښار تر ټولو بااثره گوند متحده قومي موومنټ( ايم کيو ايم) لاس لري، او دهغه په وينا وفاقي داخله وزير رحمان ملک هم دبدامنۍ خورونکو په ضد دموثر کارروايۍ څخه ډډه کوي. دصوبائي حکومت لخوا عدالت ته وړاندې کړي رپورټ کې وئيل شوي دي د24 جولا ئي څخه 24 اگست پورې کراچۍ کې 306 کسان وژل شوي، او داطلاعاتو ترمخه سږ کال دتشدد مختلفو پيښو کې دوژل شوؤ کسانو شمير1400ؤ ته رسيدلى دى. دبشري حقونو دتحفظ تنظيم هيومن رائټس کميشن اف پاکستان دکراچۍ دصورتحال دجاج اخستو څخه وروستو خپل موقتي رپورټ کې دبدامنۍ ذمه واري په سترو سياسي گوندونو اچولې ده، تنظيم وائي ښار کې فعاله جرائم پيشه عناصر هم دخپلو ارادو پوره کولو لپاره دضعيت څخه گټه پورته کوي.